Ihmeotukset: Grindelwaldin rikokset
Ihmeotukset: Grindelwaldin rikokset () on vuonna 2018 ensi-iltansa saanut yhdysvaltalais-brittiläinen fantasiaelokuva, jonka on ohjannut David Yates sekä käsikirjoittanut että tuottanut J. K. Rowling. Se on vuoden 2016 elokuvan "Ihmeotukset ja niiden olinpaikat" jatko-osa. Elokuvan pääosissa ovat Eddie Redmayne, Katherine Waterston, Dan Fogler, Alison Sudol, Ezra Miller, Zoë Kravitz, Callum Turner, Claudia Kim, William Nadylam, Kevin Guthrie, Jude Law ja Johnny Depp. Elokuva on "Ihmeotukset"-elokuvasarjan toinen osa ja "J. K. Rowlingin velhomaailman" kymmenes elokuva.
Vuonna 1927 Amerikan Yhdysvaltain taikakongressi (AYT) aikoo siirtää voimakkaan pimeän velhon Gellert Grindelwaldin Lontooseen vastaamaan teoistaan. AYT:n työntekijä ja Grindelwaldin seuraaja Abernathy oli kuitenkin vaihtanut paikkaa Grindelwaldin kanssa. Yhdessä he tappavat vartijat ja pakenevat.
Kolme kuukautta myöhemmin Lisko Scamander on Britannian Taikaministeriössä pyytämässä matkustuskiellonsa poistamista, jonka hän sai obskuurin New Yorkissa aiheuttamien tuhojen seurauksena. Hän tapaa myös Leta Lestrangen, vanhan ystävänsä Tylypahkasta, joka on nyt kihloissa Liskon veljen, aurori Theseus Scamanderin, kanssa. Taikaministeriö tarjoutuu poistamaan Liskon matkustamiskiellon, jos hän ottaisi aurorin paikan Theseuksen osastolta ja toisi New Yorkin tapahtumista selvinneen ja Eurooppaan paenneen Valio Barebonen Lontooseen. Lisko kieltäytyy työstä, joten velhonmetsästäjä Grimmson lähetetään hänen sijastaan. Tylypahkan professori ja Grindelwaldin entinen ystävä Albus Dumbledore saapuu tapaamaan Liskoa ja pyytää tätä lähtemään Pariisiin etsimään Valiota. Monet uskovat, että Valio olisi oikeasti Corvus Lestrange V, täysin puhdasverisenä pysyneen suvun viimeinen miespuolinen jäsen. Grindelwald puolestaan haluaa Valion puolelleen, koska uskoo tämän olevan ainut, joka voisi tappaa Dumbledoren.
Lisko palaa kotiinsa ja yllätyksekseen löytää sieltä vanhat ystävänsä, Queenie Goldsteinin ja Jacob Kowalskin. Liskon sekoittama ja ukkoslintu Frankin levittämä taikajuoma oli pyyhkinyt ainoastaan pahat muistot jästeiltä, jättäen Jacobille jäljelle hyvät muistonsa tapahtumista. Queenie kertoo siskonsa Tinan olevan Pariisissa etsimässä Valiota ja seuranneensa tätä Jacobin kanssa Eurooppaan. Tina itse oli erääseen uutisartikkeliin kirjoitetun virheen vuoksi luullut Liskoa Letan sulhaseksi Theseuksen sijasta. Lisko huomaa Queenien langettaneet Jacobin ylle lemmenloitsun. Loitsun poistettua Jacobilta, hän ja Queenie alkavat riidellä siitä, että kuinka AYT:n laki kieltää avioliiton velhojen ja jästien välillä. Pettynyt Queenie lähtee yksin Pariisiin, jonne Lisko ja Jacob päättävät seurata häntä tehdäkseen sovinnon sisarusten kanssa.
Tina löytää Valion velhojen järjestämästä Arcanus-sirkuksesta, josta Valio pakenee nuoren tytön, Naginin, kanssa. Nagini on kirosanos, joka pystyy muuttumaan käärmeeksi ja jonka muutos tulisi jonain päivänä jäämään pysyväksi. Valio ja Nagini etsivät tietoa Valion oikeasta äidistä ja löytävät palvelijan, joka oli lähettänyt Valion adoptoitavaksi Amerikkaan. Grindelwaldin kätyriksi paljastunut Grimmson kuitenkin saapuu ja tappaa palvelijan. Lisko, Jacob ja Tina tapaavat ranskalaissenegalilaisen velhon nimeltä Yusuf Kaman, joka oli tehnyt rikkumattoman valan Valion tappamisesta, jonka uskoi olevan velipuolensa. Yusuf joutuu myrkytetyksi, mutta Lisko parantaa hänet turvatalossa joka kuului Dumbledoren ystävälle, alkemisti Nicholas Flamelille.
Lisko ja Tina etsivät Ranskan taikaministeriöstä todisteita Valion henkilöllisyydestä ja samalla tekevät sovinnon, kun Liskon korjaa Tinan väärinkäsityksen. Samaan aikaan Grindelwald kutsuu Pariisin velhoja kuulemaan häntä Père-Lachaisen hautausmaalla, jossa Lestrange perheen hautaholvi sijaitsee. Koko jengi saapuu paikalle, ja Yusuf kertoo hänellä ja Letalla olevan sama äiti. Leta oli tahattomasti aiheuttanut nuorena pikkuveljensä Corvusin kuoleman vaihtamalla hänet uppoavassa laivassa toiseen vauvaan, joka oli Valio. Corvus ja Valion äiti olivat hukkuneet muiden samasta pelastusveneestä pudonneiden mukana. Kaikki paljastui Grindelwaldin suunnitelmaksi houkutella Valio Lestrangen hautaholviin, jonne kaikki Grindelwaldin kannattajat olivat kokoontuneet. Jacob saa selville Grindelwaldin kätyreineen suostutelleen myös Queenien osallistumaan kokoontumiseen.
Grindelwald yrittää vakuuttaa seuraajilleen näkevänsä piileskelyn lopettamisen ”vapautumisena” ja vihaamisen sijaan vain näkevänsä jästit eriarvoisina kuin velhot. Hän yllyttää puhdasverisiä velhoja alistamaan toiset velhot ja jästit näyttämällä tulevaisuuden kuvajaisia toisesta maailmansodasta ja lopulta Grindelwaldin seuraajat lähtevät Theseuksen ja aurorien estoista huolimatta levittämään sanaa ympäri Eurooppaa. Grindelwald luo sinisten liekkien muodostaman kehän, joka polttaisi ainoastaan ne, jotka kieltäytyvät ryhtymästä hänen palvelijoikseen. Queenie liittyy Grindelwaldin joukkoihin, saadakseen naida kenet haluaa ja elää Amerikassa vapaana. Valio taas liittyy, koska uskoo vain siten saavan todellisen henkilöllisyytensä selville. Leta teeskentelee vannovansa uskollisuutta Grindelwaldille mutta siten uhraa itsensä päästääkseen Liskon, Tinan, Jacobin, Yusufin, Naginin ja Theseuksen pakoon. Flamel saapuu paikalle ja yhdessä muiden kanssa luo vahvan lopetusloitsun, joka tukahduttaa siniset liekit ja estää niitä leviämästä koko Pariisiin. Lopulta Lisko päättää, ettei voi enää pysyä puolueettomana, ja lupaa auttaa veljeään taistelemaan Grindelwaldia vastaan.
Lisko ja muut matkaavat Tylypahkaan, ja Lisko näyttää Dumbledorelle verivalan sinetin, jonka Liskon haisku oli vienyt Grindelwaldilta taistelun aikana. Dumbledore ja Grindelwald olivat aikoinaan tehneet verivalan, jonka mukaan he eivät voisi vahingoittaa toisiaan. Dumbledore uskoo löytävänsä keinon verivalan tuhoamiseen. Sillä välin Nurmengardin linnoituksessa Itävallassa Grindelwald antaa Valiolle taikasauvan ja kertoo tälle tämän todellisen nimen: Aurelius Dumbledore. Lisäksi Grindelwald loihtii linnunpoikasen, josta Valio oli huolehtinut, aikuiseksi feenikslinnuksi, jollainen ilmestyy oikean Dumbledoren luokse tilanteen vaatiessa.
Deadline Hollywood paljasti 1. marraskuuta 2016, että Johnny Depp oli kiinnitetty ensimmäiseen elokuvaan toistaiseksi nimeämättömään rooliin. Lopulta rooli osoittautui Gellert Grindelwaldiksi. Deppin valinta herätti voimakasta arvostelua sosiaalisessa mediassa, koska Deppiä oli syytetty kotiväkivallasta. J. K. Rowling kuitenkin lausui verkkosivuillaan, ettei hän olisi valinnut Grindelwaldin osaan ketään muuta. Depp puolestaan piti surullisena, että Rowling joutuu kuuntelemaan ihmisten mielipiteitä hänestä. Rowling kuitenkin tunsi tilanteen ja päätti asian. Depp lisäsi, ettei Rowling puolustaisi häntä, jos ei tietäisi koko totuutta.
Ohjaaja David Yates kertoi "Entertainment Weeklyn" haastattelussa, että toisen elokuvan käsikirjoitus kuljettaisi tarinaa aivan uuteen suuntaan. Syksyllä 2016 hän kertoi elokuvan sijoittuvan Britanniaan ja Ranskaan; elokuvassa esiteltäisiin uusia hahmoja ja ja tavattaisiin tuttuja, esimerkiksi Albus Dumbledore. Sosiaalinen media täyttyi ensimmäisen elokuvan jälkeen ihailijoiden Dumbledore-rooliehdotuksista. Monet tahtoivat Michael Gambonin palavaan rooliinsa, kun taas toiset halusivat edesmenneen Richard Harrisin pojan Jared Harrisin kunnioittavan isänsä roolityötä. Keväällä 2017 Jude Law valittiin näyttelemään nuorta Albus Dumbledorea, joka elokuvan tapahtuma-aikaan toimi muodonmuutosten opettajana Tylypahkassa.
Elokuvan päätuotanto aloitettiin 3. heinäkuuta 2017 Leavesdenin studiossa. David Sakurai valittiin näyttelemeen Krallia, yhtä Grindelwaldin kätyreistä, 22. syyskuuta 2017. Useita muita rooleja täytettiin 5. lokakuuta 2017; esimerkiksi Nicholas Flamelin rooliin valittiin Brontis Jodorowsky. Elokuvan pääkuvaukset saatiin valmiiksi 20. joulukuuta 2017.
Lokakuussa 2016 J. K. Rowling kertoi, että "Ihmeotukset"-elokuvasarjassa tulee oleman kaiken kaikkiaan viisi elokuvaa. Kolmannen elokuvan käsikirjoitus on vasta alussa.